钦定古今图书集成/明伦汇编/皇极典/第271卷 > 丘濬大学衍义补 > 《赏以春夏赋》〈以天子行赏钦顺时令为韵〉宋·欧阳修
## 钦定古今图书集成/明伦汇编/皇极典/第271卷 > 丘濬大学衍义补 > 《赏以春夏赋》〈以天子行赏钦顺时令为韵〉宋·欧阳修

“赏出于国，时行在天，纪勋庸而有序，顺《春夏》以昭宣。
无忘尔劳，法蠢生而布惠；用嘉乃绩，因长养以旌贤。”
原夫执政者君，为民之纪。惧赏罚之一失，则恩威之
两弛。受焉不以其私，赐之非为其喜。盖夫欲固其国
者，必谨国之常；能奉乎天者，是谓天之子。将出令以
无僣，必顺时而合轨。显庸制爵，爰占星鸟之中；茂德
建官，当俟薰风之始。且夫春居东以首岁，夏司南而
执衡，在气为燠，于时主生。东动也，事以之起；南任也，
物以之成。我所以推本万物之理，钦象四时之行。政
刑由是以有度，寒暑于焉而不争；颁以土田，顺木行
而养育；昭其服物，助火德之光明。故曰天之大端在
阴阳，君之大柄在刑赏。操其柄以归己，求其端而取
象。法太簇赞阳之月，行庆有常；体林锺种物之时，劝
功无爽。诚以赏当则民协，泽流而德深。但虑过时之
失，敢怀虚受之心。故《月令》有布德之文，前规具在；《景
风》为赐爵之候，往牒攸钦。呜呼！王者畏天以临民，天
道在人而可信。事与时合，则为和而为福；时与事逆，
则有菑而有馑。在乎察动静以为本；布仁恩而克慎。
亦犹狝田主杀，非仲秋而不行；议狱断刑，须大冬而
乃顺。故能光昭国体，钦奉邦彝。用岂有于逾德，举无
闻于拂时。且异夫赐以鞶缨，示假人而取诮；赠其衮
冕，讥锡命以非宜。大哉！君之举者必书，上之出者为
令。苟违时而不度，惧招尤而失正。故《左氏》载声子之
言，以戒后王之立政。